Document ID: 32000D0367

Kommissionens beslutning
af 3. maj 2000
om gennemførelse af Rådets direktiv 89/106/EØF for så vidt angår klassificering af byggevarer, bygværker og dele af bygværker efter brandmodstandsevne
(meddelt under nummer K(2000) 1001)
(EØS-relevant tekst)
(2000/367/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 89/106/EØF af 21. december 1988 om indbyrdes tilnærmelse af medlemsstaternes love og administrative bestemmelser om byggevarer(1), ændret ved direktiv 93/68/EØF(2), særlig artikel 3, 6 og 20, og
ud fra følgende betragtninger:
(1) Ved artikel 3, stk. 2 og 3, i direktiv 89/106/EØF er det fastsat, at der for at tage hensyn til eventuelle forskelle med hensyn til beskyttelsesniveauer på nationalt, regionalt eller lokalt plan i basisdokumenterne for hvert væsentligt kravs vedkommende kan opstilles klasser for de krav, der skal opfyldes. Disse dokumenter er offentliggjort som "Meddelelse fra Kommissionen om basisdokumenterne til Rådets direktiv 89/106/EØF om byggevarer(3)".
(2) Punkt 4.2.1 i basisdokument nr. 2 giver grundlag for forskellige niveauer for det væsentlige krav som funktion af bygværkets type, anvendelse og beliggenhed, dets planudformning og muligheden for at benytte nødfaciliteter.
(3) I punkt 2.2 i basisdokument nr. 2 opregnes en række indbyrdes forbundne foranstaltninger, som tilsigter overholdelse af det væsentlige krav "brandsikring", og som tilsammen bidrager til at lægge en brandsikringsstrategi, der kan videreudvikles på forskellig vis i medlemsstaterne.
(4) I punkt 4.3.1.3 i basisdokument nr. 2 identificeres en af disse foranstaltninger, som vedrører byggevarers og/eller dele af bygværkers brandmodstandsevne, og som er fremherskende i medlemsstaterne.
(5) Den harmoniserede løsning, der gør det muligt at vurdere byggevarers og bygværkers eller dele af bygværkers brandmodstandsevne, består i et system af klasser, som er indeholdt i basisdokument nr. 2.
(6) Dette klassificeringssystem er blevet tilpasset til den tekniske udvikling i et mandat fra Kommissionen til de europæiske standardiseringsorganer CEN og Cenelec.
(7) Ifølge artikel 6, stk. 3, i direktiv 89/106/EØF, kan medlemsstaterne kun fastsætte de ydeevneniveauer, som skal overholdes på deres område, hvis disse krav ligger inden for fællesskabsklasserne, og kun under anvendelse af alle, nogle eller én klasse.
(8) De i denne beslutning fastsatte foranstaltninger, er i overensstemmelse med udtalelse fra Det Stående Byggeudvalg -
VEDTAGET FØLGENDE BESLUTNING:
Artikel 1
EF's klassificeringssystem for byggevarers, bygværkers og dele af bygværkers brandmodstandsevne fastsættes som angivet i bilaget.
Artikel 2
Denne beslutning er rettet til medlemsstaterne.
Udfærdiget i Bruxelles, den 3. maj 2000.

Labels: 1
20
7
3
12